Document ID: 32010R0858

РЕГЛАМЕНТ (ЕС) № 858/2010 НА КОМИСИЯТА
от 28 септември 2010 година
за изменение на Регламент (ЕО) № 951/2006 относно извънквотния износ и лицензиите за износ
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 134 и член 161, параграф 3 във връзка с член 4 от него,
като има предвид, че:
(1)
В Регламент (ЕО) № 951/2006 на Комисията от 30 юни 2006 г. за определяне на подробни правила за прилагането на Регламент (ЕО) № 318/2006 на Съвета по отношение на търговията с трети страни в сектора на захарта (2) се определят подробни правила относно извънквотния износ в сектора на захарта.
(2)
Член 4в от Регламент (ЕО) № 951/2006 предвижда представяне на документи като доказателство за пристигане по местоназначение, в случай че определени местоназначения не отговарят на условията за износ на извънквотна захар и/или изоглюкоза. Същевременно рискът от евентуални търговски измами е по-скоро ограничен, когато количеството захар е малко. С оглед на опростяването на необходимата административна работа следователно е целесъобразно да се предвиди дерогация от това правило в случай на количества, непревишаващи 25 тона.
(3)
Член 7в от Регламент (ЕО) № 951/2006 определя разпоредби за съобщаването на извънквотния износ. С оглед на подобряването на управлението на режима за извънквотен износ е целесъобразно да се изясни, че в съобщението си държавите-членки трябва да представят заявените количества и по заявители.
(4)
За пазарната 2010/2011 година член 1, параграф 1 от Регламент (ЕС) № 397/2010 на Комисията от 7 май 2010 г. за определяне на количествените ограничения за износ на извънквотна захар и изоглюкоза до края на пазарната 2010/2011 година (3) определя количествено ограничение от 650 000 тона за бяла захар с код по КН 1701 99, т.е. за шестцифрения код. В случай на увеличение на броя на заявленията за лицензии за износ и бързо изчерпване на годишните количествени ограничения операторите, които изнасят бяла захар под различни кодове по КН, може да не са в състояние да получат достатъчно лицензии, за да задоволят своите традиционни пазари. С оглед на по-голяма гъвкавост на извънквотния режим е целесъобразно да се разреши издадените лицензии за износ на продукта бяла захар с код по КН 1701 99 да могат да се използват и за износ на различен продукт от бяла захар със същия код по КН.
(5)
В съответствие с член 8а, буква б) от Регламент (ЕО) № 951/2006 лицензиите за износ на извънквотна захар или изоглюкоза, издадени след 1 април 2010 г., са валидни, считано от датата на издаването им до края на петия месец след издаването. Това обаче може да доведе до сериозни затруднения за някои износители, по-специално за тези, които снабдяват традиционните си пазари през цялата пазарна година. Следователно е целесъобразно разпоредбите за пазарната 2009/2010 година да се прилагат безсрочно.
(6)
В съответствие с член 1, параграф 2, буква б), подточка i) от Регламент (ЕО) № 376/2008 на Комисията от 23 април 2008 г. за определяне на общи подробни правила за прилагане на режима на лицензии за внос и износ и сертификати за предварително фиксиране за селскостопанските продукти (4) се представят лицензии за износ в случаите на износ на захарни продукти с код по КН 1701. В съответствие с част II от приложение II към посочения регламент размерът на внасяната гаранция се определя на 110 EUR на тон. От съображения за правна сигурност и с оглед осигуряване на равнопоставеност на операторите във всяка държава-членка е целесъобразно в член 12а, параграф 1 от Регламент (ЕО) № 951/2006 да се поясни, че гаранцията се внася и в случай на износ на извънквотна захар.
(7)
Поради това Регламент (ЕО) № 951/2006 следва да бъде съответно изменен.
(8)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 951/2006 се изменя, както следва:
1.
В член 4в от глава IIа се добавя следният параграф 4:
„4. В случай на декларации за износ на максимално количество от 25 тона захар, както и ако са изпълнени условията, посочени в член 24, параграф 2, букви а) и б) от Регламент (ЕО) № 612/2009 на Комисията (5), държавите-членки освобождават износителите от задължението да представят доказателството, предвидено в параграф 1 и параграф 2, букви б) и в) от настоящия член. Документът за транспорт или неговият електронен еквивалент, както е посочено в член 17, параграф 3 от Регламент (ЕО) № 612/2009, се представя във всички случаи.
2.
Глава III се изменя, както следва:
а)
в член 7в, параграф 1 втората алинея се заменя със следното:
„Заявените количества се представят по заявители и по осемцифрения код по КН, без да се посочва името на заявителя. Държавите-членки също така информират Комисията, ако не са подадени заявления за лицензии за износ.“
б)
добавя се следният член 7е:
„Член 7е
Използване на лицензии за износ за извънквотна захар
Издадените лицензии за износ за извънквотна бяла захар с код по КН 1701 99 посочват кодове по КН 1701 99 10 и 1701 99 90 и са валидни за всеки един от тези кодове.“
в)
член 8а се заменя със следния текст:
„Член 8a
Срок на валидност на лицензиите за износ извън квотата
Чрез дерогация от разпоредбите на член 5 от настоящия регламент лицензиите за износ, издадени в рамките на количественото ограничение, определено съгласно член 61, първа алинея, буква г) от Регламент (ЕO) № 1234/2007, са валидни, както следва:
а)
лицензиите, издадени между 1 октомври и 30 април на съответната пазарна година, са валидни, считано от датата на издаването им до 30 септември на въпросната пазарна година;
б)
лицензиите, издадени между 1 май и 30 септември на съответната пазарна година, са валидни, считано от датата на издаването им до края на петия месец след издаването им.“
3.
В глава V член 12а се изменя, както следва:
а)
параграф 1 се заменя със следното:
„1. Заявителят внася гаранция в размер на 110 EUR на тон извънквотна захар и 42 EUR на тон нетно сухо вещество в случай на извънквотна изоглюкоза.“
б)
параграф 4 се заменя със следното:
„4. В случай че износът на извънквотна захар и/или изоглюкоза не е разрешен за определени местоназначения, посочената в параграф 1 гаранция се освобождава след изпълнение на изискванията от параграф 3 от настоящия член и на изискванията от член 4в от настоящия регламент.“
Член 2
Влизане в сила
Настоящият регламент влиза в сила на 1 октомври 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 септември 2010 година.

Labels: 3
17